Карл Сандбърг
Ръждясала пушка ще виси на стената…

Превод от английски: Александър Шурбанов, —

chitanka.info

Ръждясала пушка ще виси на стената, любима.

Каналите й ще бъдат накъдрени от ръждата.

Един паяк ще свие гнездо от сребро в нейния най-тъмен

и най-топъл ъгъл.

Спусъкът, мерникът също ще бъдат ръждясали.

Никой не ще лъсне пушката и тя ще виси на стената.

Показалци и палци ще я сочат разсеяно и небрежно.

Ще говорят за нея като за нещо, което не щат да си спомнят.

И ще кажат на паяка: „Продължавай. Твоето дело е хубаво.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.